Mprempren, ɛsiane sɛdeɛ asetenam ayɛ den nti, nnipa dodoɔ no ara adwene yɛ wɔn sɛ ɔman yi haw titire pa ara yɛ yɛn sikasɛm a ɛnkɔ yie no, nanso ɛrekame ayɛ sɛ baabiara nnwoeɛ. Ɛwom, sika yɛ adeɛ a onipa biara hia bi wɔ n’asetena mu sɛdeɛ ɛbɛyɛ a ɔbɛtumi atoto nneɛma sɛdeɛ ɛsɛ. Saa ara nso na aban no hia sika na ama no atumi abɔ ɔman no ho bra yie ama ɔmamfoɔ no nso anya asetena pa ama wɔn asom adwo wɔn ɛfiri sɛ, mpanimfoɔ se, ‘Kwan nkyɛn adeɛ yɛ fɛ a, yɛde sika na ɛyɛ.’
Mmom, ɔhaw titire baako a ɛredi ɔman no nya pa ara ne mperewanyinsɛn a atu atese wɔ baabiara no. Yɛnim sɛ ɔman biara daakye yɛ mmabunu a wɔwɔ ɔman no mu ɛfiri sɛ, mpanimfoɔ to sa a, ɛkɔ mmeranteɛ deɛ mu. Nanso awerɛhosɛm ne sɛ, sɛ yɛamfa yɛn nan ansi fam a, yɛbɛtena mfofoa ho ama no adane yɛn kwaeɛ.
Amanebɔ a Asoeɛ a Ɛhwɛ Apɔmuden so wɔ Ghana de bɛtoo dwa kaa sɛ, ɛfiri 2016 kɔpem 2020 no, mmaayewa bɛboro ɔpepem fa na wɔfaa afuro. Amanebɔ no kyerɛɛ sɛ, saa mmaayema yinom yɛ mmɔfra a wɔadi firi mfeɛ du kɔsi dunkron. Ɛde kaa ho bio sɛ, mmaayewa a na wadi firi mfeɛ 10 kɔsi 14 a na wɔka ho no dodoɔ yɛ 13,400.
Mmaayewa a wɔnkɔ sukuu koraa anaa wɔnkɔ nnuru akyiri yɛ adeɛ baako a ɛde mperewanyinsɛn ba pa ara. Rafiskata Mohammed a ɔhwɛ mmaayewa sukuusɛm so wɔ Ghana Atifi fam de too dwa sɛ, “Yɛahunu mmaayewa bebree a wɔadi mfeɛ 14 kɔsi 15 a wɔafa afuro. Wɔn mu binom tumi toa wɔn sukuu so, nanso dodoɔ no ara gyae sukuu kɔware. Mmaayewa a yɛhwɛ wɔn so no mu baako a ɔkɔfaa afuro gyaee sukuu no kɔyɛɛ kayayo wɔ Nkran sɛdeɛ ɛbɛyɛ a ɔbɛtumi anya sika de adidi.”
Rafiskata de kaa ho sɛ, adeɛ baako nso a ɛde mperewanyinsɛn ba pa ara ne mmaayewa a wɔhyɛ wɔn ma wɔware ntɛm. Ɛtɔ da a, ɔbaa no mpɛ sɛ ɔbɛware mpo a, ɔbarima no hyɛda nyem no sɛdeɛ ɛbɛyɛ a ɛbɛhyɛ ɔbaa no abusua abufuo ama wɔapo ɔbaa no ama no aware no.”
Afei nso, sikasɛm mu ahokyerɛ, ne awofoɔ a wɔntene wɔn ho nhwɛ wɔn mma yie nso tumi de mperewanyinsɛn ba. Ahokyerɛ nti, mmaayewa dodoɔ no ara tumi bisabisa nnoɔma binom firi mmarima hɔ. Ɛba saa a, mmarima atirimuɔdenfoɔ yinom ma mmaayewa yi de wɔn ayaase tua wɔn ka na ɛnam so ma mmaayewa yi tumi fa afuro.
Adeɛ baako nso a ɛtumi ma mperewanyinsɛn kɔ animu ne nteteɛ pa ne nkyerɛkyerɛ pa a ɛfa ɔbarima ne ɔbaa nna ho a awofoɔ binom ne sukuu dodoɔ no ara ntumi mfa mma wɔn mmɔfra no. Sɛdeɛ mpanimfoɔ aka no, mereka ahwɛ na ɛmaa nkwansɛn bua daeɛ nti, ɛtɔ da a, mmaayewa yi adwene ara ne sɛ wɔrekɔsɔ ahwɛ nanso wɔbɛhunu na ate aka wɔn kɔn mu ama ɛde asɛm aba.
Ɛnyɛ deɛ mabobɔ so yi nko ara ne nneɛma a ɛtumi de mperewanyinsɛn ba nanso sɛ yɛka sɛ yɛredi adwene dɛ akyi a, yɛbɛhwe Asuo Frao.
Sɛ yɛbɛtumi abrɛ ɔhaw yi ase a, ɛsɛ sɛ aban no hyɛ mmara ketee a ɛne mmarima a wɔne mmaayewa a wɔnnuruu wɔn mpanin mfeɛ so deda bo bɛdi no nwonwonwo. Mmara a ɛwɔ hɔ dada no nso, ɛsɛ sɛ wɔhyɛ mu kena.
Afei nso, ɛsɛ sɛ awofoɔ boa wɔn mma ma wɔhunu asiane a ɛwɔ mperewanyinsɛn mu ne sɛdeɛ wɔbɛtumi atwe wɔn ho afiri ho. Bio, ɛsɛ sɛ sukuu biara hyɛda yɛ nkyerɛkyerɛ a ɛbɛboa ama mmaayewa asua nneɛma binom a wɔbɛtumi ayɛ de abɔ wɔn ho ban afiri mperewanyinsɛn ho ne sɛdeɛ wɔbɛtumi de botaeɛ papa binom asisi wɔn ani so sɛdeɛ ɛbɛyɛ wɔbɛtumi anyini abɛyɛ nnipa titire wɔ ɔman yi mu.
